Alle de guden lude, de dessen breff seen edder horen lesen, grote ik Botwidh Niclisson, kerkhere to Karis in Rasaborges leen, leffliken mit Gode unde do en allen witlik, dat desse breffwiser Germundh Laurensson, mynes gnedigen heren des koninges schattebur, beseten in mynem karspele, heft sik to eyner echten husvrouwen Elinen Olavesdochter, de dar is Jønis tunnabinders, saliger dechtnisse, de dar wonede to Revele, sin rechte echte suster. Oc so is de vorbenomede Germundh up siner vorgescreven husvrouwen Elinen wegen rechte erffname unde vormunder vor de twe kindere, de de vorbenomede Jønis Olaff[esson] na sik leet, also hiir mennighe bederve lude unde menliken dat ganse karspel van Karis tughede. To eyner witlicheyt unde groterer bewisinge hebbe ik myn ingesegel gedrukket up den rugge desses breves. Gescreven to Karis na Godes bord 1400 jar in deme eyn unde dertigesten jare, des midwekens na sunte Hinricus dage.